2 gevangenes doodgeskiet wat by hof probeer ontsnap | Netwerk24
Deur Marietie Louw-Carstens 07 Augustus 2019 10:46
Twee gevaarlike verhoorafwagtende gevangenes is Dinsdagmiddag by die hooggeregshof in Thohoyandou, Limpopo, doodgeskiet toe hulle glo probeer ontsnap het.
Brig. Motlafela Mojapelo, polisiewoordvoerder in Limpopo, sê die twee mans, wie se name nog nie bekend gemaak is nie, het glo probeer om polisielede en bewaarders van die departement van korrektiewe dienste (DKD) se R5-aanvalsgewere af te neem.
Die polisielede en die DKD-beamptes het die twee gevangenes, nadat hulle in die hof verskyn het, na die aanhoudingselle in die hof vergesel toe die struweling en poging om te ontsnap gebeur het.
Mojapelo sê etlike skote is in die harwar geskiet. Die twee gevangenes is dood in die skietery. Niemand anders is beseer is nie.
Volgens hom het die twee verhoorafwagtendes tereggestaan op meer as 90 aanklagte, wat verskeie moorde, gewapende rooftogte by huise en gewapende rooftogte by sakeondernemings insluit. Hulle was glo ook betrokke by transitorooftogte.
Hulle moes in onderskeie verhore vir al die misdrywe in die hof verskyn. Dit is nie duidelik hoe lank hulle al in aanhouding was nie.
Mojapelo sê 'n ondersoek is reeds begin na die skietery. Die onafhanklike polisieondersoekdirektoraat (Opod) is ook besig met 'n ondersoek na die voorval.
Mojapelo kon teen Woensdagoggend nog nie die twee mans se name verskaf nie, want volgens hom moet die DKD eers hul naasbestaandes van hul dood inlig.